b'\n_START_ARTICLE_\nMediatitzaci\xc3\xb3 i secularitzaci\xc3\xb3\n_START_PARAGRAPH_\nMediatitzaci\xc3\xb3 i secularitzaci\xc3\xb3 s\xc3\xb3n dos processos que es van fer servir en els Estats Imperials del Sacre Imperi Romanogerm\xc3\xa0nic entre 1795 i 1814, un per\xc3\xadode marcat pel final de la Revoluci\xc3\xb3 Francesa, el naixement i la desaparici\xc3\xb3 del Primer Imperi Franc\xc3\xa8s i la descomposici\xc3\xb3 del Sacre Imperi Romanogerm\xc3\xa0nic  (causada per la vict\xc3\xb2ria de l\'Imperi Franc\xc3\xa8s sobre \xc3\x80ustria), que va tenir com a conseq\xc3\xbc\xc3\xa8ncia la creaci\xc3\xb3 i desaparici\xc3\xb3 de la Confederaci\xc3\xb3 del Rin._NEWLINE_La mediatizaci\xc3\xb3 es produeix amb l\'annexi\xc3\xb3 de les terres i la jurisdicci\xc3\xb3 d\'un estat sobir\xc3\xa0 per part d\'un altre, sovint mantenint alguns drets (generalment la conservaci\xc3\xb3 del t\xc3\xadtol nobiliari) en els poders mediatitzats._NEWLINE_Amb la secularitzaci\xc3\xb3  es produeix la redistribuci\xc3\xb3 a poders seculars dels territoris governats secularment por un representant del poder eclesi\xc3\xa0stic, com ara un bisbe, un abat (o abadessa) o per un Gran Mestre.\n_START_SECTION_\nAntecedents\n_START_PARAGRAPH_\nAmb el col\xc2\xb7lapse de l\'Imperi carolingi i l\'ascens del Feudalisme, gran part de l\'espai europeu s\'havia redu\xc3\xaft a un conjunt de petits estats independents. A Alemanya, els successius reis i els emperadors del Sacre Imperi havien atorgat autoritat terrenal a molts bisbats, abadies, ordes religiosos militars i convents, i tamb\xc3\xa9 havien concedit drets i llibertats a moltes ciutats. A difer\xc3\xa8ncia d\'Espanya, Anglaterra o Fran\xc3\xa7a, els pr\xc3\xadnceps alemanys van ser incapa\xc3\xa7os d\'ajuntar els seus dominis en una monarquia centralitzada, i per tant, amb el pas dels segles, Alemanya va estar composta per no menys de 300 estats independents.\n_START_SECTION_\nReichsdeputationshauptschluss\n_START_PARAGRAPH_\nLa Reichsdeputationshauptschluss (formalment die Hauptschluss der au\xc3\x9ferordentlichen Reichsdeputation o la "Conclusi\xc3\xb3 Principal de la Delegaci\xc3\xb3 Imperial Extraordin\xc3\xa0ria") fou una resoluci\xc3\xb3 aprovada el 25 de febrer del 1803 per la Dieta Imperial o Reichstag del Sacre Imperi Romanogerm\xc3\xa0nic. Va ser la darrera llei significativa emesa pel Sacre Imperi abans de la seva dissoluci\xc3\xb3 el 1806._NEWLINE_La resoluci\xc3\xb3 es basava en un pla acordat el juny de 1802 per Fran\xc3\xa7a i R\xc3\xbassia. Ampliant els principis esbossats en el Tractat de Lun\xc3\xa9ville del 1801, la llei establia una gran redistribuci\xc3\xb3 de la sobirania territorial dins el Sacre Imperi, per a compensar els nombrosos senyors que havien perdut les seves possessions en ser annexionats per Fran\xc3\xa7a, a conseq\xc3\xbc\xc3\xa8ncia de les Guerres Revolucion\xc3\xa0ries Franceses, els territoris del Sacre Imperi a l\'oest del Rin._NEWLINE_La Reichsdeputationshauptschluss fou un\xc3\xa0nimement ratificada per la Dieta Imperial el mar\xc3\xa7 del 1803 i aprovada per l\'emperador Francesc II al mes seg\xc3\xbcent. No obstant, l\'emperador, cat\xc3\xb2lic, va fer una reserva formal en relaci\xc3\xb3 al repartiment dels vots dins la Dieta Imperial, ja que l\'equilibri entre estats cat\xc3\xb2lics i protestants dins el Sacre Imperi havia estat fortament despla\xc3\xa7at cap als segons, en secularitzar-se els principats eclesi\xc3\xa0stics de la Dieta._NEWLINE_La redistribuci\xc3\xb3 de la sobirania territorial va ser fruit de la combinaci\xc3\xb3 d\'ambd\xc3\xb3s processos: la secularitzaci\xc3\xb3 dels principats eclesi\xc3\xa0stics i la mediatitzaci\xc3\xb3 de nombrosos i petits principats seculars.\n_START_SECTION_\nSecularitzaci\xc3\xb3\n_START_PARAGRAPH_\nA partir del restabliment del Sacre Imperi Romangerm\xc3\xa0nic pels emperadors de la dinastia saxona i s\xc3\xa0lica, els segles X i XI, el sistema feudal havia convertit Alemanya i el nord d\'It\xc3\xa0lia en una vasta xarxa de petit\xc3\xadssims estats, cadascun amb els seus propis privilegis espec\xc3\xadfics, t\xc3\xadtols nobiliaris i autonomia. Els successius emperadors i nobles van concedir a molts titulars de bisbats, abadies i convents unes terres (amb els corresponents t\xc3\xadtols nobiliaris associats \xe2\x80\x94tals com pr\xc3\xadncep, duc o comte\xe2\x80\x94), no lligats a l\'her\xc3\xa8ncia de la sang, sin\xc3\xb3 associats als territoris, per ajudar en l\'administraci\xc3\xb3 d\'Alemanya davant la creixent descentralitzaci\xc3\xb3 i l\'autonomia local que seguir a l\'ascens del feudalisme._NEWLINE_El nomenament personal de bisbes i c\xc3\xa0rrecs eclesi\xc3\xa0stics per part dels emperadors del Sacre Imperi i l\'oposici\xc3\xb3 del Papat a aquestes pr\xc3\xa0ctiques va produir l\'anomenada Querella de les Investidures, que va finalitzar amb la prohibici\xc3\xb3 de donar als bisbes responsabilitats administratives.  Bisbes, priors, abats i abadesses dirigien els seus regnes m\xc3\xa9s com senyors temporals que com a senyors espirituals. La corrupci\xc3\xb3 end\xc3\xa8mica i la decad\xc3\xa8ncia d\'aquests c\xc3\xa0rrecs eclesi\xc3\xa0stics van portar la Reforma Protestant. La Contrareforma va restablir la rellev\xc3\xa0ncia dels pr\xc3\xadnceps-bisbes, per\xc3\xb2 en acabar la Guerra dels Trenta Anys i arribar al Pau de Westf\xc3\xa0lia el 1648, la nova normativa marcava que els habitants d\'un estat havien de professar la religi\xc3\xb3 del mandatari, i aix\xc3\xb2 va deixar els pr\xc3\xadnceps-bisbes altre cop obsolets, per tant molts d\'aquests estats es van secularitzar. Com a exemple paradigm\xc3\xa0tic, el bisbat de Bremen, que va esdevenir ducat en triomfar a les seves terres el Luteranisme amb l\'ocupaci\xc3\xb3 sueca)._NEWLINE_El 1797, Napole\xc3\xb3 Bonaparte havia derrotat les forces armades del Sacre Imperi, i pel Tractat de Campo Formio va annexionar a Fran\xc3\xa7a tots els territoris del Sacre Imperi Romangerm\xc3\xa0nic situats a l\'oest del riu Rin. L\'emperador del Sacre Imperi es va veure en l\'obligaci\xc3\xb3 de compensar els senyors que, per causa del tractat amb la victoriosa Fran\xc3\xa7a revolucion\xc3\xa0ria, s\'havien quedat sense estats, atorgant-los nous estats. Els \xc3\xbanics territoris disponibles eren els que fins aleshores havien estat a c\xc3\xa0rrec de pr\xc3\xadnceps-bisbes i altres autoritats religioses del Sacre Imperi._NEWLINE_Els estats eclesi\xc3\xa0stics foren repartits entre els principats seculars ve\xc3\xafns. Nom\xc3\xa9s en van sobreviure tres com estats no seculars: l\'arquebisbat de Ratisbona, que anteriorment tan sols era un bisbat i al qual se li va incorporar l\'arquebisbat de Mag\xc3\xbancia i les terres de l\'Orde Teut\xc3\xb2nic i  l\'Orde de Malta. Tamb\xc3\xa9 cal notar que l\'antic Arquebisbat de Salzburg fou secularitzat incrementant els seus territoris i elevant l\'estatus a ducat elector._NEWLINE_Monestirs  i abadies van perdre el seu mitj\xc3\xa0 de subsist\xc3\xa8ncia en perdre els territoris dels quals depenien per a obtenir rendes i conreus. Molts van ser abandonats i llurs tresors art\xc3\xadstics, biblioteques, edificis, etc. subhastats o destru\xc3\xafts, i els monjos reagrupats o expulsats.\n_START_SECTION_\nMediatitzaci\xc3\xb3\n_START_PARAGRAPH_\nTot i que el nombre d\'estats alemanys havia minvat significativament despr\xc3\xa9s de la Guerra dels Trenta Anys, al comen\xc3\xa7ament de l\'Era Napole\xc3\xb2nica encara quedaven 290 estats sobirans. La derrota de la Primera Coalici\xc3\xb3 va tenir com a conseq\xc3\xbc\xc3\xa8ncia la secularitzaci\xc3\xb3 dels estats eclesi\xc3\xa0stics i l\'annexi\xc3\xb3 a Fran\xc3\xa7a de tots els territoris a l\'oest del Rin. El 1803, la majoria de les Ciutats Imperials Lliures tamb\xc3\xa9 van ser mediatitzades. El 12 de juny del 1806, Napole\xc3\xb3 va establir la Confederaci\xc3\xb3 del Rin perqu\xc3\xa8, com aliada de l\'Imperi Napole\xc3\xb2nic, ajud\xc3\xa9s a assegurar la frontera oriental de Fran\xc3\xa7a. El 6 d\'agost del 1806, l\'emperador Francesc II va declarar abolit el Sacre Imperi Romangerm\xc3\xa0nic. Per tal d\'obtenir el suport dels estats alemanys m\xc3\xa9s poderosos, va anunciar que tots els estats que s\'unissin a la nova Confederaci\xc3\xb3, podrien mediatitzar els estats ve\xc3\xafns._NEWLINE_Despr\xc3\xa9s de la Batalla de Waterloo i de l\'exili de Napole\xc3\xb3 a l\'Santa Elena, les Grans Pot\xc3\xa8ncies van convocar el Congr\xc3\xa9s de Viena per restablir les antigues fronteres d\'Europa. Es va decidir que les monarquies mediatitzades, les ciutats imperials lliures i els estats secularitzats no serien restaurats, per\xc3\xb2 a canvi els t\xc3\xadtols nobiliaris mantindrien estatus id\xc3\xa8ntics al de les monarquies regnants i, a m\xc3\xa9s, podrien rebre compensacions per les possessions perdudes. No obstant, molts dels monarques mediatitzats mai van rebre la compensaci\xc3\xb3 perqu\xc3\xa8 es va deixar a voluntat de les monarquies regnants l\'execuci\xc3\xb3 del pagament, sense que hi hagu\xc3\xa9s una autoritat que impos\xc3\xa9s el compliment del pacte._NEWLINE_La Mediatitzaci\xc3\xb3 va transferir la sobirania dels petits estats seculars cap als seus ve\xc3\xafns m\xc3\xa9s grans i poderosos. Nombrosos principats i les Ciutats Imperials Lliures, llevat d\'unes poques tamb\xc3\xa9 foren annexionades pels seus ve\xc3\xafns.'